b'\n_START_ARTICLE_\n\xc4\x8cernobylio atomin\xc4\x97 elektrin\xc4\x97\n_START_SECTION_\nIstorija\n_START_PARAGRAPH_\nNuo XX a. septintojo de\xc5\xa1imtme\xc4\x8dio vidurio Ukrainos \xc5\xa1iaur\xc4\x97je buvo ie\xc5\xa1koma vieta, tinkama naujai atominei elektrinei statyti. 1967\xc2\xa0m. vasario 2 d. bendru TSKP Centro komiteto ir TSRS Ministr\xc5\xb3 tarybos nutarimu rekomenduota Ukrainos valstybiniam plano komitetui statyti nauj\xc4\x85 atomin\xc4\x99 elektrin\xc4\x99 de\xc5\xa1iniajame Pripet\xc4\x97s up\xc4\x97s krante, prie Janovo kaimo. \xc4\x8cernobylio atomin\xc4\x97 elektrin\xc4\x97 buvo projektuojama 6000 megavat\xc5\xb3 galios. 1970\xc2\xa0m. gruod\xc5\xbeio 14 d. TSRS Ministr\xc5\xb3 taryba patvirtino sprendim\xc4\x85, kad \xc4\x8cernobylio atomin\xc4\x97je elektrin\xc4\x97je bus \xc4\xafrengiami RBMK tipo uraniniai-grafitiniai reaktoriai. Tokio tipo reaktoriai jau anks\xc4\x8diau buvo \xc4\xafrengti Leningrado ir Kursko atomin\xc4\x97se elektrin\xc4\x97se. Viena svarbiausi\xc5\xb3 prie\xc5\xbeas\xc4\x8di\xc5\xb3, nul\xc4\x97musi\xc5\xb3 \xc5\xa1io tipo reaktori\xc5\xb3 statybas \xc4\x8cernobylio AE, buvo siekis greitai sukurti didel\xc4\x97s galios elektros gamybos paj\xc4\x97gumus. RBMK tipo rektoriuose branduolin\xc4\xaf kur\xc4\x85 buvo galima perkrauti nema\xc5\xbeinant reaktori\xc5\xb3 galios ir, tokiu b\xc5\xabdu, padidinti j\xc5\xb3 veiklos efektyvum\xc4\x85. Nuo 1970\xc2\xa0m. buvo statomi pirmieji du \xc4\x8cernobylio atomin\xc4\x97s elektrin\xc4\x97s 1000 megavat\xc5\xb3 galios blokai. Lygiagre\xc4\x8diai, 1970\xc2\xa0m. vasar\xc4\xaf prad\xc4\x97tos ir Pripet\xc4\x97s miesto, kuriame tur\xc4\x97jo gyventi atomin\xc4\x99 elektrin\xc4\x99 aptarnaujantis personalas, statybos. 1977\xc2\xa0m. gruod\xc5\xbeio 14 d. prad\xc4\x97jo funkcionuoti pirmasis, o 1979\xc2\xa0m. sausio 10 d.\xc2\xa0\xe2\x80\x93 antrasis reaktorius. 1980\xc2\xa0m. spalio 21 d. prie \xc4\x8cernobylio atomin\xc4\x97s j\xc4\x97gain\xc4\x97s prijungta 750 kV \xc4\xaftampos elektros perdavimo linija. Iki 1983\xc2\xa0m. gruod\xc5\xbeio 30 d. buvo pastatyti ir paleisti dar du tokie patys blokai. 1981\xc2\xa0m. buvo prad\xc4\x97tos penktojo ir \xc5\xa1e\xc5\xa1tojo blok\xc5\xb3 statybos, kurios buvo nutrauktos po 1986\xc2\xa0m. baland\xc4\xaf \xc4\xafvykusios avarijos. Po avarijos dar dirbo trys reaktoriai, kurie palaipsniui buvo i\xc5\xa1jungiami. Paskutinis (tre\xc4\x8diasis) reaktorius buvo sustabdytas 2000\xc2\xa0m. gruod\xc5\xbeio 15 d.'